Rivalstvo Becker – Edberg
Njemački teniser Boris Becker i šveđski teniser Stefan Edberg susreli su se 35 puta od 1984. do 1996. Iako je Becker bio daleko uspješniji (25-10) i dobio sva 3 njihova meča u Davis Cupu, Edberg je dobio 3 od 4 njihova meča na Grand Slam turnirima. Njihovo rivalstvo najviše su odredila tri uzastopna finala na Wimbledonu. U prvom od njih, 1988, Becker je bio veliki favorit i osvojio je 1. set (6-4). Naredni set postao je najznamenitiji, koji je, zahvaljujući spoju hrabrosti i teniske sposobnosti, Edberg dobio 7-2 u tie-breaku. Šveđanin je dobio i naredna dva 6-4, 6-2 i došao do svoje prve vimbldonske titule spriječivši Beckera da pobijedi 3. put u 4 godine. Naredne godine Becker, koji je izgubio od Edberga mjesec prije u polufinalu Roland Garrosa, "pomeo" je Edberga u 1. setu (6-0). Drugi set bio je tjesniji, ali Becker je dobio i njega 7-1 u tie-breaku, a zatim i treći (6-4). Ovo je Beckeru bila treća i posljednja titula na Wimbledonu. U susretu 1990. Edberg je lahko dobio prva dva seta (oba 6-2). Međutim, Becker se vratio i osvojio naredna dva (oba 6-3). Uspio je i oduzeti servis Edbergu na početku 5. seta, stvorivši mogućnost da postane prvi pobjednik Wimbledona koji je u finalu preokrenuo 0-2 u setovima još od Henrija Cocheta, koji je to uspio davne 1927. Ipak, to se nije desilo budući da je Edberg vratio izgubljeni servis, a zatim oduzeo Beckerov u 9. gemu topspin lobom te je odbranio svoj naredni servis i okončao meč. Na konferenciji za novinare nakon finala Wimbledona 2009. Roger Federer naveo je rivalstvo Beckera i Edberga u vimbldonskim finalima kao nadahnuće da odabere tenis umjesto nogometa.